PRITARTA

Klaipėdos miesto savivaldybės

tarybos 2012 m. d.

sprendimu Nr.

**PARTNERYSTĖS SUTARTIS**

  Nr.

Klaipėda

Klaipėdos miesto savivaldybė, kodas 188710823, registruota adresu: Liepų g. 11, Klaipėda, atstovaujama Savivaldybės administracijos direktorės Juditos Simonavičiūtės, veikiančios pagal Klaipėdos miesto savivaldybės tarybos 2012 m. birželio 28 d. posėdžio protokolinį pavedimą (toliau – Savivaldybė),

VĮ Klaipėdos valstybinio jūrų uosto direkcija, kodas 240329870, registruota adresu: J. Janonio g. 24, Klaipėda, atstovaujama generalinio direktoriaus Eugenijaus Gentvilo, veikiančio pagal įmonės įstatus (toliau – Direkcija),

AB „Klaipėdos jūrų krovinių kompanija“, kodas 140346267, registruota adresu: J. Zauerveino g. 18, Klaipėda, atstovaujama generalinio direktoriaus Audriaus Paužos, veikiančio pagal bendrovės įstatus (toliau – Bendrovė), atsižvelgdamos į tai, kad:

1. Klaipėdos miesto savivaldybės taryba 2011 m. liepos 28 d. sprendimu Nr. T2-243 patvirtino rengiamo žemės sklypo Naujoji Uosto g. 23, Klaipėda, detaliojo plano projekto koncepciją ir suderintas AB „Klaipėdos jūrų krovinių kompanija“ (KLASCO) nuomojamo žemės sklypo Naujoji Uosto g. 23 detaliojo plano projektas bus teikiamas tvirtinti;
2. Klaipėdos valstybinio jūrų uosto direkcijos įstatymo 33 straipsnio 8 punktas, Lietuvos Respublikos Vyriausybės 2006 m. spalio 10 d. nutarimas Nr. 985 „Dėl Lėšų, skirtų privažiavimo prie Klaipėdos valstybinio jūrų uosto keliams rekonstruoti ir tiesti, kompensuoti savivaldybei nuosavybės teise priklausančių statinių, trukdančių uosto plėtrai, netekimą ir pašalinimą iš uosto teritorijos bei uosto rezervinių teritorijų, perdavimo savivaldybei tvarkos aprašo patvirtinimo“ numato, kad uosto lėšos gali būti skiriamos privažiavimo prie uosto keliams rekonstruoti ir tiesti, ir nustato lėšų skyrimo tvarką; žemės sklypo Naujoji Uosto g. 23 detalusis planas numato įvažiuojamojo kelio į Bendrovės teritoriją, taip pat ir Naujosios Uosto g. 23–Švyturio g. (su ruožu iki Malūnininkų gatvės) ir J. Janonio gatvių sankryžos rekonstrukciją; planavimo sąlygos žemės sklypo Naujoji Uosto g. 23 detaliajam planui rengti nustato 10 % teritorijos ploto želdinių įrengimą, kuris yra netikslingas dėl racionalaus Bendrovės teritorijos panaudojimo,

toliau Savivaldybė, Direkcija ir Bendrovė kartu gali būti vadinami Partneriai, o kiekviena iš jų – Partneris, sudarė šią partnerystės sutartį (toliau – Sutartis).

**I. SUTARTIES DALYKAS**

1. Šia Sutartimi Partneriai, kooperuodami savo turtą, darbą ir žinias, įsipareigoja bendrai veikdami realizuoti su AB „Klaipėdos jūrų krovinių kompanija“ (KLASCO) nuomojamo žemės sklypo Naujoji Uosto g. 23 detaliuoju planu (toliau – Detalusis planas) susijusius sprendinius:
	1. Švyturio g. kvartalo sutvarkymą, įrengiant Švyturio gatvės ruožą tarp Naujosios Uosto g. 23–Švyturio g. ir J. Janonio gatvių sankryžos ir Malūnininkų gatvės bei įrengiant želdinius teritorijose šalia uosto – Švyturio gatvės;
	2. įvažiuojamojo kelio į Bendrovės teritoriją rekonstrukciją, taip pat ir Naujosios Uosto g. 23–Švyturio g. ir J. Janonio gatvių sankryžos rekonstrukciją;
	3. projektinių pasiūlymų, numatančių Švyturio gatvės pratęsimą iki P. Lideikio gatvės, parengimą.
2. Partneriai veikia vadovaudamiesi šioje sutartyje įtvirtintomis nuostatomis, Lietuvos Respublikos įstatymais ir kitais teisės aktais.

**II. PARTNERIŲ ĮSIPAREIGOJIMAI**

1. **Savivaldybė** įsipareigoja:
	1. patvirtinti pateiktą Detalųjį planą;
	2. priimti Direkcijos parengtus projektinius pasiūlymus, numatančius Švyturio gatvės pratęsimą iki P. Lideikio gatvės;
	3. teikti Partneriams visokeriopą pagalbą ir atlikti visus kitus veiksmus, kurie reikalingi Sutarties tikslui pasiekti. Suderinti su Bendrove, pasirenkant konkretų Savivaldybės siūlomą finansuoti infrastruktūros projektą, neviršijant Sutarties 5.1 punkte numatytų lėšų. Suderinti su Direkcija, pasirenkant konkretų Savivaldybės siūlomą finansuoti infrastruktūros projektą, neviršijant Sutarties 4.2 punkte numatytų lėšų;
	4. atlikti Naujosios Uosto g. 23–Švyturio g. ir J. Janonio gatvių sankryžos rekonstrukcijos darbus per 3 metus nuo Sutarties sudarymo dienos – vykdyti šio objekto užsakovo funkcijas, organizuoti viešųjų pirkimų procedūras paslaugoms ir darbams, savo vardu sudaryti rangos bei paslaugų sutartis, užtikrinti techninę ir projekto vykdymo priežiūrą, užbaigus rekonstrukcijos darbus, juos įteisinti statybos užbaigimo aktu ir nustatyta tvarka įregistruoti statinius;
	5. užbaigus Naujosios Uosto g. 23–Švyturio g. ir J. Janonio gatvių sankryžos rekonstrukcijos darbus, už faktiškai atliktus statybos montavimo darbus, techninio projekto parengimo, techninės priežiūros ir projekto vykdymo priežiūros paslaugas per 10 darbo dienų pateikti Direkcijai ataskaitą, kurioje nurodoma, kiek faktiškai buvo patirta išlaidų einamaisiais metais įgyvendinant nurodytą projektą;
	6. rengti ir teikti Direkcijai paraiškas lėšoms pervesti atsiskaitant su rangovu bei paslaugų teikėjais, pateikiant Savivaldybės atsakingų specialistų patikrintų ir pasirašytų atliktų paslaugų perdavimo–priėmimo aktų, atliktų darbų aktų, atliktų darbų ir išlaidų apmokėjimo pažymų bei sąskaitų faktūrų kopijas;
	7. naudoti Direkcijos pervestas lėšas tik Sutarties tikslui.
2. **Direkcija** įsipareigoja:
	1. parengti projektinius pasiūlymus, numatančius Švyturio gatvės pratęsimą iki P. Lideikio gatvės, perduoti juos Savivaldybei per 1,5 metų nuo Sutarties sudarymo dienos ir finansuoti projektinių pasiūlymų parengimo išlaidas;
	2. finansuoti Naujosios Uosto g. 23–Švyturio g. ir J. Janonio gatvių sankryžos rekonstrukcijos, techninio projekto parengimo, techninės priežiūros ir projekto vykdymo priežiūros darbus arba kitų Savivaldybės infrastruktūros objektų darbus, neviršijant 2 mln. Lt (dviejų milijonų litų), įskaitant PVM, – pervesti už faktiškai atliktus darbus lėšas į Savivaldybės sąskaitą, nurodytą Sutartyje, dalimis per 25 (dvidešimt penkias) darbo dienas po paraiškos lėšoms pervesti gavimo. Direkcija turi teisę nepervesti į Savivaldybės sąskaitą lėšų už darbus, jeigu Savivaldybė neįvykdo savo įsipareigojimų, taip pat turi teisę kontroliuoti, ar Savivaldybė gaunamas lėšas naudoja pagal paskirtį, kaip organizuota objektų projekto įgyvendinimo ir darbų statybos techninė priežiūra, taip pat turi teisę prašyti Savivaldybės pateikti su Sutarties vykdymu susijusią papildomą informaciją.
3. **Bendrovė** įsipareigoja:
	1. per trejus (3) metus nuo Sutarties pasirašymo dienos skirti Savivaldybės infrastruktūros objektų finansavimui 900000 (devynis šimtus tūkstančių) litų paramą šia tvarka: 2013 metais – 300000 litų, 2014 metais – 300000 litų, 2015 metais – 300000 litų;
	2. per trejus (3) metus nuo Sutarties pasirašymo dienos skirti 150000 (šimtą penkiasdešimt tūkstančių) litų paramą teritorijos šalia uosto – Švyturio gatvės, iki 4 ha ploto, apželdinimui šia tvarka: 2013 metais – 50000 litų, 2014 metais – 50000 litų, 2015 metais – 50000 litų).

**III. SUTARTIES GALIOJIMO IR JOS NUTRAUKIMO SĄLYGOS**

1. Ši Sutartis įsigalioja ją pasirašius Partneriams ir jai pritarus Klaipėdos miesto savivaldybės tarybai.
2. Sutartis galioja iki visiško Partnerių įsipareigojimų įvykdymo.
3. Partneriams įvykdžius visus įsipareigojimus, Partnerių tarpusavio prievolės pasibaigia.
4. Sutarties sąlygos privalomos visiems Partneriams, jos gali būti pakeistos, papildytos visų Partnerių rašytiniu susitarimu, kuris tampa sudėtine Sutarties dalimi.
5. Partneris, nutraukęs Sutartį, turi atlyginti kitiems partneriams dėl Sutarties nutraukimo padarytus nuostolius.

**IV. ATSAKOMYBĖ IR GINČŲ SPRENDIMO TVARKA**

1. Visi ginčai dėl Sutarties nuostatų įgyvendinimo sprendžiami geranoriškomis Partnerių derybomis.
2. Partneriams nesusitarus, ginčas sprendžiamas Lietuvos Respublikos įstatymų nustatyta tvarka.

**V. BAIGIAMOSIOS NUOSTATOS**

1. Sutartis sudaryta trimis vienodą juridinę galią turinčiais egzemplioriais – po vieną kiekvienam Partneriui.
2. Visi šios Sutarties pakeitimai ir papildymai galioja tik tada, kai jie yra surašyti raštu ir patvirtinti visų Partnerių parašais ir antspaudais.

**VI. SUTARTIES ŠALIŲ REKVIZITAI IR PARAŠAI**

|  |  |  |
| --- | --- | --- |
| **VĮ Klaipėdos valstybinio jūrų uosto direkcija**Kodas 240329870J. Janonio g. 24, LT-92251 Klaipėda, LietuvaTel. (8 46) 49 97 99, faks. (8 46) 49 97 77A. s. LT517044060000765577AB SEB bankas, banko kodas 70440PVM kodas LT403298716VĮ Klaipėdos valstybinio jūrų uosto direkcijos generalinis direktorius\_\_\_\_\_\_\_\_\_\_\_\_\_\_\_\_\_\_\_\_\_\_\_\_Eugenijus GentvilasA. V. |  | **Klaipėdos miesto savivaldybė** Kodas 188710823Liepų g. 11, LT-91502 Klaipėda, LietuvaTel. (8 46) 39 60 08, faks. (8 46) 41 00 47A. s. LT257300010002331389Bankas „Swedbank“, AB, banko kodas 73000PVM kodas LT887108219Klaipėdos miesto savivaldybės administracijos direktorė\_\_\_\_\_\_\_\_\_\_\_\_\_\_\_\_\_\_\_\_\_\_\_\_Judita SimonavičiūtėA. V. |
|  |  |  |
| **AB „Klaipėdos jūrų krovinių kompanija“**Kodas 140346267Zauerveino g. 18, LT-92122 Klaipėda, LietuvaTel. (8 46) 39 91 01, faks. (8 46) 39 90 66PVM kodas LT403462610AB „Klaipėdos jūrų krovinių kompanija“ generalinis direktorius\_\_\_\_\_\_\_\_\_\_\_\_\_\_\_\_\_\_\_\_\_\_\_\_Audrius Pauža A. V. |  |